Көк-Жар сымап кендери

Көк-Жар сымап кендери Нарын районунда, Нарын шаарынын чыгышындагы Улан тоосунда, Көк-Жар суусунун сол өйүзүндө. Кендердин алгачкылары 1950-ж. табылып, 1962–66-ж. аларда атайы геол. изилдөө жумуштары жүргүзүлгөн. Натыйжада бул аймактан 40ка жакын кен жана кенче ачылып, бири биринен анчалык алыс эмес аралыкта өз алдынча турган Көк-Жар, Көк-Жар–Текелитөр, Дүрмө, Батыш Улан деген рудалуу жерлер бөлүнгөн. Алардын негизгиси – Көк-Жар. Анын узундугу 11 км, эни 1–1,5 км келген аянтты ээлейт. Аймагында силур мезгилинин аягында пайда болгон сланец менен акиташ теги, девондун эффузия, акиташ тоотектери жатат. Тоотек катмарлары жылышуу тибиндеги тектоникалык жаракалар менен тилмеленген. Мында сымаптын 12 кичирээк кенчеси бар. Кендер жалпысынан тектоникалык жылышуу жаракаларынын астында, акиташ тектери менен кремнийлүү эффузиялардын чегиндеги, кээде акиташ тегиндеги зоналарда жайгашкан. Сымап рудалары киновардан туруп, тарамча жана майда уяча, бүртүкчө түрүндө. Киноварь менен бирге галенит, сфалерит, пирит, халькопирит, гематит, пирротин жана өңү өчкөн руда минералдары кезигет. Рудадагы сымап 0,02–1,46%, кээде 3–5%ке жетет.

 Колдонулган адабияттар 
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
Категория: Кыргызстандын кен байлыктары